**ΟΝΟΜΑΤΕΠΩΝΥΜΟ : ΕΥΘΑΛΙΑ ΜΙΧΑΛΟΠΟΥΛΟΥ**

**ΑΕΜ : 0711125**

**ΠΡΟΓΡΑΜΜΑ ΑΓΩΓΗΣ ΥΓΕΙΑΣ ΓΙΑ ΤΗΝ ΒΙΑ**

 Βία είναι όταν ένα άτομο ασκεί πίεση σε κάποιον άλλο για να επιβάλει τα δικά του θέλω και με τη συμπεριφορά αυτή να εξαναγκάσει και να κακοποιήσει σωματικά, λεκτικά και ψυχολογικά το θύμα. Πολλές φορές η βία παράγεται προς χάριν κάποιων συμφερόντων αλλά υπάρχουν και φορές που χρησιμοποιείται ως επίδειξη δύναμης. Τα κρούσματα βίας αυξάνονται όλο και περισσότερο στις μέρες μας και τα συναντάμε κυρίως σε ανθρώπους χαμηλού μορφωτικού επιπέδου. Όμως, παίζουν ρόλο πολλοί άλλοι παράγοντες που οδηγούν τους ανθρώπους σε αυτή την συμπεριφορά όπως είναι η οικογενειακή κατάσταση, η οικονομική κατάσταση, η πολιτική κατάσταση, η κακή διαπαιδαγώγηση της παιδείας, το βιοτικό και πνευματικό επίπεδο ακόμα και η περιθωριοποίση που προκαλεί η κοινωνία με αποτέλεσμα την απομόνωση των ατόμων, η οποία πολλές φορές καταλήγει με την πρόκληση βίαιης συμπεριφοράς. Το φαινόμενο της βίας προκαλεί πολλές συνέπειες στα άτομα που την βιώνουν. Εκτός από την απομόνωση δημιουργούνται πολλά ψυχολογικά προβλήματα, ανασφάλειες, φόβοι, άγχος καθώς και σταματάει να υπάρχει ελευθερία έκφρασης από το άτομο που βιώνει την βία.

Υπάρχουν διάφορες μορφές βίας. Η ενδοσχολική βία ή αλλιώς bullying, η ενδοοικογενειακή βία, η σεξουαλική βία, η ψυχολογική βία, η πολιτική βία, η σωματική βία, η ηλεκτρονική βία και η βία στον αθλητισμό αποτελούν τις πιο συχνές μορφές βίας που συναντάμε στην σημερινή κοινωνία.

Ένα ζήτημα που μαστίζει στην Ελλάδα τα τελευταία χρόνια στο οποίο θα αναφερθούμε είναι η ενδοσχολική βία. Ορίζεται ως, η χρήση σωματικής αλλά και ψυχολογικής βίας σε μαθητές από άλλους συμμαθητές τους, με αποτέλεσμα την δημιουργία σωματικών αλλά και ψυχολογικών τραυμάτων εντός και εκτός του σχολικού περιβάλλοντος. Πολλοί μαθητές πέφτουν θύματα ενδοσχολικής βίας αλλά οι περισσότεροι το ομολογούν κυρίως σε φίλους τους κι όχι στους γονείς ή τους εκπαιδευτικούς τους. Τα περισσότερα κρούσματα αρχίζουν να εμφανίζονται στο δημοτικό και συνεχίζονται μέχρι το γυμνάσιο ενώ στο λύκειο δείχνει να ελαχιστοποιούνται. Εκτός της σωματικής, της λεκτικής και της ψυχολογικής βίας που αποτελούν τις κύριες μορφές βίας στο σχολείο, ενδοσχολική βία μπορεί να θεωρηθεί κι ο αποκλεισμός ενός παιδιού από τους συμμαθητές του με αποτέλεσμα την κακή συναισθηματική κατάσταση του και το συναίσθημα της απομόνωσης και της μοναξιάς. Για να αντιμετωπιστεί η ενδοσχολική βία και ο εκφοβισμός που υπάρχει μέσα στα σχολεία, είναι αναγκαίο να υπάρξουν άμεσες δράσεις από τον διευθυντή, τους εκπαιδευτικούς, τους ίδιους τους μαθητές, απ τους γονείς του θύματος αλλά και από τους γονείς του θύτη. Αυτές οι δράσεις που αναφέραμε παραπάνω, από μόνες τους δεν μπορούν να δώσουν λύση στο πρόβλημα αλλά είναι απαραίτητο να δημιουργηθεί ένα ολοκληρωμένο πρόγραμμα αντιμετώπισης του προβλήματος στο οποίο θα παρέμβουν όσοι αναφέρθηκαν παραπάνω αλλά κι άλλοι ειδικευόμενοι όπως π.χ ψυχολόγοι οι οποίοι μπορούν να βοηθήσουν τους μαθητές κι όσους θα παρέμβουν στο πρόγραμμα δίνοντας ιδέες για τον τρόπο συμπεριφοράς που οφείλουν να έχουν για την αποτελεσματικότητα του προγράμματος.

Στόχοι του προγράμματος:

 Το πρόγραμμα αγωγής υγείας για την βία θα πραγματοποιηθεί στην δευτεροβάθμια εκπαίδευση και συγκεκριμένα στην Β’ γυμνασίου στο 5ο γυμνάσιο Ζωγράφου. Σε αυτή την ηλικία τα παιδιά αρχίζουν και αποκτάνε τις δικές τους απόψεις σιγά σιγά και η σκέψη τους αρχίζει να ωριμάζει, για αυτό το λόγο, ο καθηγητής αγωγής υγείας είναι προτιμότερο να επιλέξει την συγκεκριμένη τάξη ώστε να πραγματοποιήσει το πρόγραμμα αγωγής υγείας. Στόχοι του προγράμματος είναι:

1) οι μαθητές να ενημερωθούν για την βία, την έννοια και τις μορφές της,

2) να ενημερωθούν για την ενδοσχολική βία η οποία τους αφορά περισσότερο, 3) η ευαισθητοποίηση των μαθητών σχετικά με αυτό το φαινόμενο,

4) η συνεργασία μεταξύ τους,

5) η αντιμετώπιση της εκδήλωσης βίας και στους χώρους του σχολείου αλλά και γενικότερα,

6) να γίνει σύγκριση απόψεων μεταξύ των μαθητών,

7) να μάθουν τα παιδιά να αναγνωρίζουν την αξία της ομαδικότητας και της αλληλεγγύης για τον συμμαθητή τους αλλά και τον συνάνθρωπο γενικότερα , 8) να μάθουν να υποστηρίζουν την διαφορετικότητα του άλλου καθώς και 9) την υποστήριξη και την προστασία των θυμάτων,

10)την παρότρυνση των μαθητών ώστε να μην εμπλέκονται σε ομάδες ή παρέες που προωθούν φαινόμενα βίας.

11)την ειρηνική αντιμετώπιση σχολικών συγκρούσεων

12)την εκπαίδευση μαθητών στην ειρηνική διαχείριση διαφορών, στον διάλογο, στη συνεργασία, στην ανεκτικότητα, στην αναζήτηση αμοιβαία αποδεκτών λύσεων,

13)στη βελτίωση αισθήματος ασφάλειας στο σχολικό περιβάλλον,

14)στη βελτίωση του κλίματος του σχολείου και των αντιλήψεων των μαθητών για αυτό.

Λόγοι της ενημέρωσης των μαθητών:

 Οι μαθητές είναι αναγκαίο να γνωρίζουν για το φαινόμενο της βίας και τις μορφές της γιατί:

1)θα κατανοήσουν ότι η εκδήλωση βίας, όποιας μορφής κι αν είναι, πρέπει να αποφεύγεται και να μην τη θεωρούν λύση κάποιου προβλήματος,

2)με αυτό τον τρόπο οι μαθητές θα είναι ικανοί να μπορούν να προστατέψουν τον εαυτό τους αλλά και τους συμμαθητές τους και γενικότερα τους συνανθρώπους τους,

3)τους βοηθάει να αναπτύξουν τον αυτοσεβασμό, την έκφραση των φόβων και τη διαχείριση του άγχους,

4)με την ευαισθητοποίηση των παιδιών επιτυγχάνεται η αλληλοβοήθεια μεταξύ τους και η αποφυγή εμφάνισης αυτού του φαινομένου,

5)οι μαθητές θα είναι πιο προσεκτικοί με τους χαρακτηρισμούς και τις κατηγοριοποιήσεις τους,

6)σε περίπτωση που είναι παρόντες σε ένα τέτοιο περιστατικό, να το αναφέρουν στις αρμόδιες αρχές ή αν μπορούν να το καταστείλουν μόνοι τους,

7)θα μπορούν να διαχειριστούν τον θυμό της καθημερινότητάς τους,

8)με αυτόν τον τρόπο θα καταλάβουν την αξία της κοινωνικής ισότητας,

9) με αυτό τον τρόπο θα έχουμε μείωση του ποσοστού της βίας στον αθλητισμό, δεν θα δημιουργούνται επεισόδια ή συμβάντα στους αθλητικούς χώρους και έτσι το αθλητικό ιδεώδες θα παραμείνει ανεξίτηλο στο πέρασμα των χρόνων,

10) θα κατανοήσουν τις σημαντικές αρνητικές συνέπειες της βίας και με αυτό τον τρόπο θα μπορέσουν να συμβάλλουν στην ομαλή επανένταξη και κοινωνικοποίηση μαθητών που έχουν υποστεί φαινόμενα βίας,

11)θα αποκτήσουν δημοκρατικό πνεύμα ώστε να λύνουν τα προβλήματα τους με διάλογο και πειθώ και όχι να στηρίζονται στην βία και αυτό θα βοηθήσει στην ομαλή συμβίωση τους και διατήρηση αρμονικών σχέσεων και μη διαιώνιση του φαινομένου της βίας.

 Αποτελέσματα του προγράμματος:

 Μετά την υλοποίηση του προγράμματος της αγωγής υγείας σχετικά με το φαινόμενο της βίας, προσδοκούμε από τους μαθητές τα εξής:

1)μείωση φαινομένων σχολικού εκφοβισμού (bullying),

2)ομαλή επανένταξη κοινωνικά απομονωμένων μαθητών στο κοινωνικό σύνολο του σχολείου,

3)διάλυση διάφορων ομάδων παιδιών (κλίκες) που προάγουν φαινόμενα ενδοσχολικής βίας,

4)την δραστηριοποίηση των παιδιών ενάντια στα φαινόμενα βίας, η οποία επιτυγχάνεται μέσω της ένταξης τους σε κοινωνικές ομάδες και κοινωνικούς φορείς που στρέφονται ενάντια της βίας,

5)να καλλιεργήσουν πνεύμα ομαδικότητας, να διατηρήσουν το θεσμό της ισότητας, να παρουσιάσουν πνεύμα αλληλεγγύης, να αποτρέψουν, αφανίσουν και να κατακρίνουν υπεροπτικές συμπεριφορές που οδηγούν σε προστριβές και καλλιέργεια εχθρικού και επιθετικού κλίματος,

6) την υλοποίηση στοχευμένων δράσεων που προωθούν την απόρριψη τέτοιων μορφών βίας,

7)την προστασία και την αλληλοβοήθεια μεταξύ συμμαθητών.

Συμπερασματικά, τα παιδιά είναι αναγκαίο να ενημερώνονται από μικρή ηλικία, έτσι ώστε να αποκτήσουν σφαιρική άποψη της βίας, όποιας μορφής κι αν είναι, να συνειδητοποιήσουν ότι το φαινόμενο αυτό προκαλεί μόνο αρνητικά αποτελέσματα και να μην το χρησιμοποιούν ως λύση κάποιου προβλήματος.

Περιεχόμενο προγράμματος:

**1ο μάθημα:** Ενημέρωση των μαθητών σχετικά με την βία

Ο καθηγητής αγωγής υγείας συγκεντρώνει τους μαθητές στην σχολική αίθουσα και τους ενημερώνει για την γενικότερη έννοια της βίας και τις μορφές της. Στη συνέχεια, αναλύει το θέμα της βίας και κάνει διάλογο με τα παιδιά περί του θέματος λέγοντας ο καθένας την δική του άποψη, ώστε να καταλήξουν στον πιο σωστό ορισμό της βίας.

Στόχος αυτού του μαθήματος είναι να επιτευχθεί η πλήρης ενημέρωση των μαθητών για το φαινόμενο αυτό, ώστε να αποφευχθεί κάθε είδους βίαιης συμπεριφοράς. Αυτό θα έχει ως αποτέλεσμα την κατανόηση της έννοιας της βίας από τους μαθητές και με αυτόν τον τρόπο την αποφυγή αυτής της συμπεριφοράς.

**2ο μάθημα:** Ενημέρωση των μαθητών για την ενδοσχολική βία

Σε αυτό το μάθημα, ο καθηγητής συγκεντρώνει ξανά τα παιδιά στην σχολική αίθουσα όπως και στο προηγούμενο μάθημα, και τα ενημερώνει για την ενδοσχολική βία καθώς το φαινόμενο αυτό μαστίζει τα τελευταία χρόνια και τα αφορά περισσότερο. Μετά την ανάλυση του θέματος, θα ακολουθήσει συζήτηση μεταξύ καθηγητή και μαθητών για την ενδοσχολική βία και τις συνέπειες που προκαλεί.

Σκοπός του μαθήματος είναι η πλήρης ενημέρωση των μαθητών για το θέμα αυτό, το οποίο πολλοί από αυτούς πιθανό να το έχουν βιώσει είτε ως θύτες είτε ως θύματα ή ήταν παρόντες σε κάποιο περιστατικό. Για το λόγο αυτό η ενημέρωση για την ενδοσχολική βία, είναι ωφέλιμη και αναγκαία για τα παιδιά.

**3ο μάθημα:** Ενημέρωση των μαθητών για την βία στον αθλητισμό

Με την συσσώρευση των μαθητών στην αίθουσα, ο καθηγητής πληροφορεί τα παιδιά σχετικά με την βία στον αθλητισμό και κατά πόσο η γυμναστική μπορεί να βοηθήσει στην πρόληψη βίαιης συμπεριφοράς. Στην συνέχεια, οι μαθητές ανταλλάσουν απόψεις μεταξύ τους και συζητάνε για τη σοβαρότητα του θέματος και με ποιον τρόπο μπορεί να αντιμετωπιστεί.

Στόχος της ενημέρωσης είναι, οι μαθητές να κατατοπιστούν επί του θέματος και να κατανοήσουν τα υπέρ και τα κατά του αθλητισμού. Είναι σημαντικό τα παιδιά να καταλάβουν ότι ο αθλητισμός πρέπει να αντιμετωπίζεται ως αξία κι ότι η βία δημιουργεί αρνητική εικόνα στον αθλητισμό. Επίσης, οι μαθητές με την ενημέρωση και την συζήτηση θα συνειδητοποιήσουν τα οφέλη του αθλητισμού και της γυμναστικής γενικότερα, κι ότι μέσα από αυτά θα κατακρίνουν τις βίαιες συμπεριφορές.

**4ο μάθημα:** Παρουσίαση power point

Ο καθηγητής αγωγής υγείας σε αυτό το μάθημα θα παρουσιάσει σε power point περιστατικά που ήδη έχουν συμβεί μέσω φωτογραφιών. Στη συνέχεια, οι μαθητές θα σχολιάσουν τα περιστατικά και θα αναφέρουν τρόπους αντιμετώπισης που αυτοί πιστεύουν ότι θα βοηθούσαν.

Με αυτή την διαδικασία, τα παιδιά θα ευαισθητοποιηθούν περισσότερο, βλέποντας τις φωτογραφίες γνωστών περιστατικών και με αυτό τον τρόπο θα παρακινηθούν και θα ασχοληθούν περισσότερο με αυτό το ζήτημα συμβάλλοντας στην πρόληψη της βίας.

**5ο μάθημα:** Ανώνυμη γραπτή προσωπική εμπειρία των μαθητών

Σε αυτό το μάθημα θα δοθεί σε κάθε μαθητή μία κόλλα Α4 για να περιγράψει ο καθένας την δική του προσωπική εμπειρία που αφορά την βία, όποιας μορφής κι αν είναι. Το κείμενο που θα γράψουν θα είναι ανώνυμο διότι πολλοί μαθητές δεν θέλουν να γνωστοποιηθεί το πρόβλημα που μπορεί να έχουν ή μπορεί να είχαν στο παρελθόν. Στην πορεία, ο καθηγητής θα διαβάσει τις εμπειρίες των μαθητών τις οποίες θα σχολιάσει μαζί με τα παιδιά και θα αναφέρουν τρόπους αντιμετώπισης.

Στόχος είναι, οι μαθητές να κατανοήσουν, με το να ακούσουν περιστατικά συμμαθητών τους, ότι το φαινόμενο της βίας συμβαίνει πολύ συχνά, ακόμα και σε κοντινά άτομα τα οποία δεν γνωστοποιούν το πρόβλημά τους για διάφορους λόγους αλλά και για να καταλάβουν με ποιες μορφές βίας τα άτομα έρχονται πιο συχνά αντιμέτωπα.

**6ο μάθημα:** Τρόποι αντιμετώπισης της βίας

Στο έκτο και τελευταίο μάθημα, ο καθηγητής χωρίζει τα παιδιά σε ομάδες πέντε ατόμων και τους ζητάει να βρουν τρόπους αντιμετώπισης της βίας. Αφού οι μαθητές συνεργαστούν και βρουν τρόπους με τους οποίους πιστεύουν ότι μπορεί να λυθεί το πρόβλημα αυτό, η κάθε ομάδα θα κάνει μία παρουσίαση σχετικά με το θέμα που τους έχει ζητηθεί. Στη συνέχεια, θα ακολουθήσει διάλογος του καθηγητή με τους μαθητές για να καταλήξουν στους πιο σωστούς και πιο αποτελεσματικούς τρόπους αντιμετώπισης.

Σκοπός της διαδικασίας είναι, να καλλιεργήσουν τα παιδιά πνεύμα ομαδικότητας, να δημιουργηθεί ένα κλίμα συνεργασίας στο οποίο ο κάθε μαθητής θα αναφέρει την άποψή του, με αποτέλεσμα να υπάρξει αλληλεπίδραση μεταξύ των μαθητών.

Ανάλυση 3ου μαθήματος:

 Ο καθηγητής αγωγής υγείας, ενώ έχει συγκεντρώσει τους μαθητές στην σχολική αίθουσα, τους ενημερώνει αρχικά για το πόσο ευεργετική είναι η γυμναστική στην υγεία, στο σώμα και στην ψυχολογία του ανθρώπου. Η γυμναστική λοιπόν, έχει σημαντική επίδραση στην υγεία του ατόμου καθώς με την εκγύμναση αυξάνεται η γενική φυσική κατάσταση, βελτιώνεται η λειτουργία του αναπνευστικού και καρδιαγγειακού συστήματος, αυξάνεται η δύναμη και η ελαστικότητα των μυών και γενικά δημιουργείται αίσθημα ευεξίας. Εκτός όμως από αυτά που αναφέρθηκαν παραπάνω, με την γυμναστική αντιμετωπίζονται ακόμα και ψυχολογικά προβλήματα όπως είναι η κατάθλιψη και το άγχος, με αποτέλεσμα να κάνουν τον ασκούμενο να αισθάνεται ευχάριστα και με μεγαλύτερη αυτοπεποίθηση.

 Έτσι λοιπόν, τα άτομα καταπολεμούν τα ψυχολογικά προβλήματα που ήδη μπορεί να έχουν και γενικότερα ξεσπάνε μέσω της γυμναστικής, με αποτέλεσμα να μην εκδηλώνουν βίαιη συμπεριφορά.

 Στη συνέχεια, πληροφορεί τους μαθητές για την βία στον αθλητισμό, η οποία τα τελευταία χρόνια έχει γίνει σχεδόν καθημερινό φαινόμενο. Στις μέρες μας, διακρίνουμε πολύ συχνά βίαιες συμπεριφορές από τους αθλητές, τους προπονητές, τους κριτές-διαιτητές και κυρίως από τους οπαδούς των ομάδων. Η επιθετικότητα που υπάρχει είναι δημιούργημα της ίδιας της κοινωνίας, λόγω των ελλιπών κανόνων που αυτή ορίζει, και της ανεπαρκής οργάνωσης του αθλητισμού. Οι γονείς, οι εκπαιδευτικοί και οι προπονητές δεν διαπαιδαγωγούνε σωστά τα παιδιά σχετικά με το θέμα αυτό. Είναι αναγκαίο και ωφέλιμο να ενημερωθούν ότι ο αθλητισμός είναι ακριβώς η αποφυγή αυτών των καταστάσεων. Στην πραγματικότητα, μέσω του αθλητισμού, χτίζεται ένα υγιές σώμα, το μυαλό παραμένει σε εγρήγορση, δημιουργείται πνεύμα ομαδικότητας, διδάσκεται η πειθαρχία και γενικότερα θα έπρεπε να αντιμετωπίζεται ως αξία, ενώ αντίθετα, οι περισσότεροι οπαδοί των ομάδων έχουν συνδυάσει τον αθλητισμό με την ευκαιρία που θεωρούν ότι τους δίνετε έτσι ώστε να λύσουν τις διαφορές τους. Όταν λοιπόν, οι ίδιοι οι αθλητές παρουσιάζουν βίαιη συμπεριφορά, είναι αναμενόμενο οι φίλαθλοί τους να μιμηθούν την συμπεριφορά αυτή, πιστεύοντας ότι με αυτό τον τρόπο θα τους υποστηρίξουν. Είναι αναγκαίο οι μαθητές να κατανοήσουν ότι στον αθλητισμό, στόχος δεν είναι απαραίτητα η νίκη, γιατί αν ο στόχος είναι μόνο το να ανταγωνιστούν τους υπόλοιπους αθλητές και να κερδίσουν την πρωτιά, θα προσπαθήσουν να επιτευχθεί αυτό με οποιονδήποτε τρόπο χρησιμοποιώντας μάλιστα και αθέμιτα μέσα. Πραγματικός στόχος λοιπόν, πρέπει να είναι η προσωπική βελτίωση κι όχι ο ανταγωνισμός και να γίνει κατανοητό ότι ο αθλητισμός πρέπει να αντιμετωπίζεται ως διασκέδαση και ως ευκαιρία για νέες γνωριμίες.

 Τέλος, ακολουθεί συζήτηση μεταξύ καθηγητή και μαθητών ανταλλάσοντας απόψεις σχετικά με το θέμα και με ποιους τρόπους θα μπορούσε να αντιμετωπιστεί. Για να αντιμετωπιστεί η αθλητική βία επιβάλλεται :

1. Να σταματήσουν τα Μ.Μ.Ε να προβάλουν την βία στον αθλητισμό
2. Να μην ενθαρρύνεται η βίαιη συμπεριφορά των αθλητών από τους προπονητές τους
3. Να τιμωρείται νομικά κάθε βίαιη συμπεριφορά αθλητών, προπονητών και φιλάθλων
4. Η σωστή διαπαιδαγώγηση των αθλητών αλλά και των μαθητών γενικότερα, σχετικά με το θέμα του αθλητισμού
5. Η εφαρμογή μέτρων που τυπικά ισχύουν σήμερα, αλλά εφαρμόζονται εν μέρει ή καθόλου και επίβλεψη της εφαρμογής τους
6. Η σωστή αστυνόμευση, μέσα και έξω από τα γήπεδα

Γενικότερα, ο αθλητισμός και η φυσική αγωγή πρέπει να διδάσκουν στα παιδιά, ότι η βία στον αθλητισμό αλλά και η οποιαδήποτε μορφή βίας πρέπει να αποφεύγεται και οι προπονητές ή οι εκπαιδευτικοί να τα αποτρέπουν κι όχι να τα ωθούν προς αυτή τη συμπεριφορά.

Αξιολόγηση του προγράμματος:

Για να αξιολογηθεί το πρόγραμμα αγωγής υγείας για την βία και να διαπιστωθεί κατά πόσο ήταν αποτελεσματικό, ο καθηγητής θα δημιουργήσει ένα ερωτηματολόγιο το οποίο θα μοιράσει στους μαθητές της Β’ γυμνασίου. Αναλόγως από τις απαντήσεις των μαθητών θα κριθεί αν το πρόγραμμά του ευαισθητοποίησε τα παιδιά και αν επηρέασε θετικά τις απόψεις τους. Μερικές από τις ερωτήσεις είναι οι εξής :

1. Με ποιον τρόπο πιστεύεις ότι μπορεί να λυθεί μία διαφωνία:

**α.** με τo να επιβάλεις την γνώμη σου; **β.** με την συζήτηση;

1. Αν ήσουν παρών σε ένα περιστατικό ενδοσχολικής βίας:

**α.** θα προσπαθούσες να προστατέψεις το θύμα; **β.** θα αδιαφορούσες;

 3) Πιστεύεις ότι ένα άτομο πρέπει να δραστηριοποιηθεί ενάντια στα

 φαινόμενα βίας;

 **α.** ΝΑΙ **β.** ΟΧΙ

4) Στόχος του αθλητισμού είναι:

 **α.** το χρυσό μετάλλιο; **β.** η προσωπική επιτυχία;

5) Σε έναν αγώνα ποδοσφαίρου πιστεύεις ότι η βίαιη συμπεριφορά

 μεταξύ των οπαδών αποσκοπεί κάπου;

 **α.** ΝΑΙ **β.** ΟΧΙ